白雲先生
作者：徐積
朝代：宋

paragraphs: 白雲先生面如鐵，一片良心似明月。
腹中和氣如春陽，齒下清風欲爲雪。
羣兒走馬正讙讙，先生高躅方尋山。
嵩山泰山俱有約，先訪王喬後陳摶。
浮丘嚴駕欲迎子，玉女整衣開瑶關。
山中自是逍遥家，手磨紅蕊生龍霞。
鼎中氣焰成何物，不煉黄金煉丹砂。
明月一聲何處嘯，但覺半夜鸞鳳叫。
猿不敢號虎不鳴，一夜清風生萬竅。
此路高深易迷錯，只見先生一雙脚。
山中不似俗人家，有客但尋猿與鶴。
西峰猶有秦宮女，身上亂毛如鳥羽。
秦時人事不忍聞，若見斯人莫與語。
先生何以遺時人，先生有語醇乎醇。
莫分巧拙與强弱，莫將外物成天真。
豈不見北邙山下狐狸窟，掘出枯骸與陳骨。
其閒豈無鄉原人，其閒豈無强梁物。
强梁物，鄉原人，當時爾等空紛紛。
後來之事竟何如，不及癡兒醉夢之浮雲。